MINISTERUL ADMINISTRAŢIEI ŞI INTERNELOR
INSPECTORATUL PENTRU SITUAŢII DE URGENŢĂ  „Neron Lupaşcu”

    AL JUDEŢULUI BUZĂU
MĂSURI DE PREVENIRE A INCENDIILOR 

ÎN PERIOADA DE PRIMĂVARĂ

Creşterea îngrijorătoare a numărului de incendii produse la gospodăriile populaţiei precum şi a celor generate de arderea vegetaţiei uscate de pe terenurile agricole, soldate cu numeroase persoane  decedate sau rănite, ne determină să luăm măsuri severe pentru prevenirea acestor evenimente nedorite.

 Majoritatea incendiilor produse la locuinţe şi gospodării ale populaţiei a fost generată de sisteme sau mijloace de încălzire cu defecţiuni, improvizate, nesupravegheate sau amplasate necorespunzător, coşuri de fum defecte sau necurăţate şi instalaţii electrice suprasolicitate, defecte sau improvizate deci au avut la origine, de cele mai multe ori, neglijenţa umană. Însă cea mai frecventă cauză care produce incendii în perioada de primăvară este focul deschis lăsat nesupravegheat ori făcut în locuri nepermise.
Aşa cum am informat şi cu alte ocazii, în ultima perioadă s-a instituit o practică foarte periculoasă de a se distruge vegetaţia uscată de pe terenurile agricole, de pe marginea căilor de comunicaţie, respectiv de pe diverse canale de irigaţie,  prin ardere - deşi acest lucru este interzis de Normele generale de prevenire şi stingere a incendiilor, Ordonanţa de urgenţă nr. 195/2005 privind protecţia mediului, modificată şi aprobată prin Legea nr. 265 / 2006, precum şi Ordinul comun nr. 1381 /1043 din 2006 al ministrului agriculturii, pădurilor şi dezvoltării rurale, respectiv al ministrului mediului şi gospodăririi apelor pentru definirea bunelor condiţii agricole şi de mediu în România. 
În această situaţie Inspectoratul pentru Situaţii de Urgenţă „Neron Lupaşcu” al  Judeţului Buzău este obligat să efectueze controale şi inspecţii la toate unităţile administrativ teritoriale şi la deţinătorii de terenuri agricole, pajişti sau păduri privind modul de respectare a  prevederilor legale privind utilizarea focului deschis pe aceste terenuri.

Atragem atenţia şi pe această cale, atât populaţiei cât şi factorilor de răspundere din administraţiile locale, asupra necesităţii respectării interdicţiilor privind facerea focului deschis mai ales în perioadele secetoase şi pe timp de vânt puternic ori în apropierea pădurilor şi a construcţiilor. 

Asigurarea respectării de către cetăţeni a acestor măsuri este în sarcina primarului care răspunde de desfăşurarea activităţilor de informare şi educaţie antiincendiu a populaţiei (Art.14, lit.p din Legea nr. 307 / 2006 privind apărarea împotriva incendiilor! )

Pentru a nu avea parte de asemenea evenimente neplăcute  recomandăm unele 

măsuri de prevenire a incendiilor:

- nu faceţi foc deschis în curţi, grădini şi lângă construcţii sau furaje, pe timp de vânt, la o distanţă mai mică de 50 de m faţă de acestea;

- se interzice facerea focului în cîmp, pe pajişti şi terenuri agricole, în apropierea pădurilor în perioada secetoasă şi mai ales pe timp de vânt;


- nu folosiţi instalaţii electrice cu defecţiuni sau improvizaţii; verificaţi periodic starea acestora ;


- nu lăsaţi în priză nesupravegheate : fierul de călcat, reşoul electric, radiatoarele sau alte aparate electrice de uz casnic;

            - nu apelaţi la persoane neautorizate pentru  repararea instalaţiilor electrice,  de gaz sau aparatelor electrocasnice ; 


- nu lăsaţi copii singuri în casă în timp ce arde focul în sobă sau cu surse de foc deschis la îndemână;


- nu lăsaţi copii să se joace cu focul !;


- nu lăsaţi copii să facă focul în sobe sau să folosească aparate de gătit (aragaz, plite, lămpi cu petrol  etc.);


- nu spălaţi cu lichide combustibile articole textile în apropierea surselor de foc deschis sau a celor cu temperaturi ridicate ;


-  nu păstraţi în locuinţă sau în celelalte  anexe gospodăreşti produse inflamabile ;


- nu depozitaţi în podurile construcţiilor materiale textile combustibile, hârtie sau furaje pentru animale;

-  nu fumaţi în locurile unde există pericol de incendiu;

            -  nu aruncaţi la întâmplare resturi de ţigări sau chibrituri aprinse ;

- verificaţi instalaţiile de  utilizare a gazelor numai cu emulsie de apă şi săpun;


- folosiţi numai recipienţi (butelii) cu gaz petrolier lichefiat (GPL) omologaţi şi nu-i amplasaţi la o distanţă mai mică  de 1 m faţă de sursa de foc;

          - nu umblaţi cu surse de foc deschis (lumânări, brichete, chibrituri, lămpi etc.) în poduri, şuri, magazii, şoproane;


- curăţaţi periodic coşurile de fum şi înlăturaţi fisurile produse în acestea . Verificaţi şi refaceţi periodic izolaţia termică a coşurilor şi canalelor de fum  faţă de materialele combustibile din structura podului şi acoperişului;


- la părăsirea locuinţei asiguraţi-vă că nu aţi lăsat focul aprins, consumatorii electrici sub tensiune şi corpuri de iluminat aprinse.


Organele administraţiei locale, instituţiile abilitate, precum şi persoanele fizice şi juridice deţinătoare de păduri şi terenuri agricole predispuse incendiilor vor urmări respectarea normelor de prevenire a incendiilor precum şi a măsurilor specifice enumerate mai sus.

